钦定古今图书集成/方舆汇编/职方典/第1509卷 > 水利附 府志
## 钦定古今图书集成/方舆汇编/职方典/第1509卷 > 水利附 府志

本府。〈保山县附郭。〉

九龙渠　在府城南，旧名“易罗池。” 方广二百馀丈，砖石为堤。明洪武间，度田分水为四十一号，岁选官司之。

沙河　在九隆、法宝二山间。按《明通志》：“水势盈涸无常，初郡人未知所自，嘉靖二十九年，兵备郭春震始募土人溯流穷源而得之。”

诸葛堰　有三：在府城南十五里，曰大堰，其东曰中堰，又东曰小堰。大堰在法宝山之下，石岸土堤厚一丈二尺，周遭九百八十馀丈，中深二丈，武侯所濬，岁久淤涨。明成化三年，巡按御史朱暟修筑，分水口为三，春首，泄以灌田，俗呼为“大海子。” 中堰源自九龙池三十六号水并沙河灌积，周遭土堤三百三十七丈，分水口为三，灌田数千亩，呼为“中海子。” 小堰周遭土堤二百八十丈，分水口为二，灌田千馀亩，呼为“小海子。” 石花堰　在城南十二里，源出本山后之响石洞，土堤周围一百一十五丈，中为一洞，灌田数千亩。

连三坝　在石花堰之北二里。

黄泥坝　在石花堰之南二里。

纪广坝　，在城南十里，周三百五十丈，灌田数百亩。

金鸡泉　在温泉北。寒泉西流，灌田数百亩。龙井箐　去城一里许，泉出山麓，流经纸房屯、社稷坛，东流教场，分为三沟，灌田数千亩。骆驼箐　去城二里，泉出山崖穴中，一名“石头沟。” 导流三沟，灌田数千亩。

青石泉　去城三里。泉出青石山小坡，俗呼为“蒲蛮箐。” 导经五福村、教场屯、纸房村、山脚村，分为四沟，灌田数千亩。

栖贤箐　在栖贤山之南。泉自山箐中涌出，北折西流，灌田千馀亩。

石头箐　去城十里许，自石崖中流出有二：一由本箐北流，一由山麓南流，灌田千馀亩。银矿箐　，去城三十里，泉出山崖中，灌田数百亩。

清水沟　去城四十里。沟之北一里许为河。源。出北冲山箐，经流老营，达于板桥河。农家沿河皆设水车，激而上之以灌田。

纪广堰　在城南十里，堤周三百五十丈。石花堰　，在府南十二里，源出山后响石洞。又三十里为甸尾海，源出梅子沟。有黄泥坝，在海南二里。按《府志》：“土堤周遭一百一十五丈，中为一洞，灌田数千亩。”

平安坝　在城南四十里。明正德间，兵备副使汪标创筑。嘉靖间，分巡佥事安如山、兵备副使郭春震重筑。堤周一百六十丈，厚八尺，高一丈，灌田二千馀亩。

官市堰　在城南四十五里，源出青松山下，汇龙井水为池，经流落龙村，灌田一千数百亩。丁杨坝　源出水眼龙口，堤周二百五十丈。卧佛池渠　在城北二十五里。按《明通志》：“在云岩山下，泉出石窦中，而汇于寺前之池，四时不竭。”

阿凤坝　去城四十里。按《明通志》：源出天井山之深谷中，瀑布西流，度甸头巡检司之北，折而

南下分为四沟，流经达达营、木瓜村、光尊寺，而入于“西河。”

莲花坝　在安乐山西，即玉泉。明正德间，兵备副使汪标筑。

打莺山龙泉　：在腾越州西三十里，流放古矛山下，灌溉城西田亩。

龙王塘　，有三：一在观音寺，一在大宽邑，一在侍郎坝。

荆竹寨陂　在州东四里。

侍郎坝　在州西北五里。昔侍郎杨宁征麓川时所筑，人享其利，遂以名。

宝峰泉　在永平县东四十馀里，泉流足资灌溉。